Source: https://oks.sk/zacalo-trestne-stihanie-vo-veci-ficovych-tlacovych-tlacoviek-o-matovicovi/
Timestamp: 2020-02-28 20:58:43+00:00
Document Index: 16938702

Matched Legal Cases: ['§ 264', '§ 326', '§ 373', '§ 264', '§ 264', '§ 140']

Začalo trestné stíhanie vo veci Ficových tlačoviek o Matovičovi
OKS | 9. marca 2016
Krajská prokuratúra v Bratislave začala trestné stíhanie v súvislosti s predvolebnými tlačovými besedami premiéra a predsedu SMER-SD Roberta Fica, na ktorých informoval o daňových kontrolách vo firme predsedu OľaNO Igora Matoviča.
Trestné oznámenie sme podali 8. februára 2016 na Generálnu prokuratúru SR pre podozrenie z možného spáchania trestných činov Ohrozenia obchodného, bankového, poštového, telekomunikačného a daňového tajomstva podľa § 264 Trestného zákona (ďalej len „TZ“), Zneužívania právomoci verejného činiteľa podľa § 326 TZ a Neoprávneného nakladania s osobnými údajmi podľa § 373 TZ.
Trestné stíhanie bolo začaté 29. februára 2016, teda ešte pred voľbami. Zatiaľ ide o trestné oznámenie vo veci a týka sa podozrenia zo spáchania trestného činu Ohrozenia obchodného, bankového, poštového, telekomunikačného a daňového tajomstva podľa § 264 ods. 1 TZ. Upovedomila nás o tom prokurátorka Krajskej prokuratúry v Bratislave JUDr. Zuzana Hulinová.
V trestnom oznámení, ktoré sme podali spolu s Vladimírom Dolinayom, učiteľom a miestnym poslancom za NOVA, Jakubom Nedobom, predsedom Mladých liberálov, Ivanom Kuhnom, popdredsedom OKS, Jurajom Smatanom, učiteľom a regionálnym poslancom za Zmenu zdola, Štefanom Pecenom, členom SaS a SZČO a Radoslavom Kovácsom, učiteľom sme upozornili, že je potrebné overiť, či nedošlo aj ku konaniu podľa § 264 ods. 2 písm. b) TZ – z osobitného motívu, ktorým v zmysle § 140 písm. b) môže byť spáchanie trestného činu z pomsty. Prezentácia informácií o I. Matovičovi zo strany premiéra R. Fica totiž vykazuje známky politickej odvety za Matovičovu kritiku na adresu R. Fica, jeho strany a vlády.
Predseda SMER-SD R. Fico by mal dnes z rúk prezidenta SR Andreja Kisku prevziať poverenie na zostavenie vlády.
Zostavovať vládu by tak mal človek, ktorého konanie viedlo k začatiu trestného stíhania.
V Bratislave dňa 9. marca 2016.
Upovedomenie o začatí trestného stíhania
OKS | 9. marca 2016 | Vyhlásenia 0
Vyhlásenie Občianskej...
Prehľad nákladov Martina...